CELEX: 32021D1845
Language: sk
Date: 2021-10-20 00:00:00
Title: Rozhodnutie Komisie (EÚ) 2021/1845 z 20. októbra 2021, ktorým sa mení rozhodnutie (EÚ) 2017/175, pokiaľ ide o obdobie platnosti kritérií environmentálnej značky EÚ pre turistické ubytovacie zariadenia a platnosti súvisiacich požiadaviek na posudzovanie a overovanie [oznámené pod číslom C(2021) 7427] (Text s významom pre EHP)

22.10.2021   
               
               
                  SK
               
               
                  Úradný vestník Európskej únie
               
               
                  L 376/1
               
            
         ROZHODNUTIE KOMISIE (EÚ) 2021/1845
         z 20. októbra 2021,
         ktorým sa mení rozhodnutie (EÚ) 2017/175, pokiaľ ide o obdobie platnosti kritérií environmentálnej značky EÚ pre turistické ubytovacie zariadenia a platnosti súvisiacich požiadaviek na posudzovanie a overovanie
         
            
               [oznámené pod číslom C(2021) 7427]
            
         
         (Text s významom pre EHP)
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na nariadenie Európskeho parlamentu a Rady (ES) č. 66/2010 z 25. novembra 2009 o environmentálnej značke EÚ (1), a najmä na jeho článok 8 ods. 2,
         po porade s Výborom Európskej únie pre environmentálne označovanie,
         keďže:
         
                     (1)
                  
                  
                     V nariadení (ES) č. 66/2010 sa stanovuje, že environmentálnu značku EÚ možno udeliť produktom so zníženým environmentálnym vplyvom počas celého životného cyklu týchto výrobkov. V prípade každej skupiny produktov sa majú stanoviť osobitné kritériá environmentálnej značky EÚ.
                  
               
                     (2)
                  
                  
                     V rozhodnutí (EÚ) 2017/175 (2) Komisia stanovila kritériá environmentálnej značky EÚ týkajúce sa skupiny produktov „turistické ubytovacie zariadenia“. Platnosť uvedených kritérií a súvisiacich požiadaviek na posudzovanie a overovanie uplynie 26. januára 2022.
                  
               
                     (3)
                  
                  
                     V súlade so závermi kontroly vhodnosti environmentálnej značky EÚ z 30. júna 2017 (3) Komisia spolu s Výborom EÚ pre environmentálne označovanie posúdila a potvrdila relevantnosť skupiny produktov „turistické ubytovacie zariadenia“, ako aj relevantnosť a vhodnosť súčasných kritérií environmentálnej značky EÚ, ktoré sa týkajú danej skupiny produktov, a relevantnosť a vhodnosť súvisiacich požiadaviek na posudzovanie a overovanie.
                  
               
                     (4)
                  
                  
                     V súlade so závermi kontroly vhodnosti environmentálnej značky EÚ z 30. júna 2017 sa Komisia spolu s Výborom EÚ pre environmentálne označovanie prednostne zasadzuje o to, aby sa v záujme intenzívnejšieho využívania environmentálnej značky EÚ v prípade tejto skupiny produktov vykonávali viaceré opatrenia, pričom túto značku odporúča ako cenný nástroj udržateľnej obnovy.
                  
               
                     (5)
                  
                  
                     Preto je vhodné predĺžiť platnosť kritérií environmentálnej značky EÚ a platnosť súvisiacich požiadaviek na posudzovanie a overovanie, ktoré sa stanovujú v rozhodnutí (EÚ) 2017/175, s cieľom umožniť Komisii po obnove predmetného sektora uskutočniť revíziu týkajúcu sa tejto skupiny výrobkov.
                  
               
                     (6)
                  
                  
                     Trvanie predĺženej platnosti by malo byť dostatočne dlhé na to, aby sa počas tohto obdobia podarilo úplne zavŕšiť proces revízie a získať solídnu perspektívu zabezpečujúcu kontinuitu trhu pre súčasných i budúcich držiteľov licencie, ktorí pri svojich produktoch, ktorým bola udelená environmentálna značka EÚ, môžu medzičasom naďalej využívať výhody tejto značky.
                  
               
                     (7)
                  
                  
                     Rozhodnutie (EÚ) 2017/175 by sa preto malo zodpovedajúcim spôsobom zmeniť.
                  
               
                     (8)
                  
                  
                     Opatrenia stanovené v tomto rozhodnutí sú v súlade so stanoviskom výboru zriadeného podľa článku 16 nariadenia (ES) č. 66/2010,
                  
               PRIJALA TOTO ROZHODNUTIE:
         
            Článok 1
            Článok 6 rozhodnutia (EÚ) 2017/175 sa nahrádza takto:
            
               
                  „Článok 6
                  Kritériá environmentálnej značky EÚ pre skupinu produktov „turistické ubytovacie zariadenia“, ako aj súvisiace požiadavky na posudzovanie a overovanie platia do 30. júna 2025.“.
               
            
         
         
            Článok 2
            Toto rozhodnutie je určené členským štátom.
         
         
            V Bruseli 20. októbra 2021
            
               
                  Za Komisiu
               
               Virginijus SINKEVIČIUS
               
                  člen Komisie
               
            
         
         
            (1)  Ú. v. EÚ L 27, 30.1.2010, s. 1.
         
            (2)  Rozhodnutie Komisie (EÚ) 2017/175 z 25. januára 2017, ktorým sa stanovujú kritériá environmentálnej značky EÚ pre turistické ubytovacie zariadenia (Ú. v. EÚ L 28, 2.2.2017, s. 9).
         
            (3)  Správa Komisie Európskemu parlamentu a Rade o revízii vykonávania nariadenia Európskeho parlamentu a Rady (ES) č. 1221/2009 z 25. novembra 2009 o dobrovoľnej účasti organizácií v schéme Spoločenstva pre environmentálne manažérstvo a audit (EMAS) a nariadenia Európskeho parlamentu a Rady (ES) č. 66/2010 z 25. novembra 2009 o environmentálnej značke EÚ [COM(2017) 355 final].